மரபு எதிர்ப்பும், எதிர்மரபும் எனும் கட்டுரையில் சாரு நிவேதிதாவின் ஸீரோ டிகிரி நாவலுக்கு மதிப்புரை எழுதியுள்ளார். மிக சுவாரஸ்யமாக படிக்க வைக்கக்கூடிய எழுத்து இந்த நாவலின் குறிப்பிடத்தக்க அம்சமாகக் கருதுகிறார். பின்நவீனத்துவம் எனும் பெயரில் கற்பனையற்ற வரண்ட நடையில் பல கதைகள் வெளியான காலகட்டத்தில் படிக்கவைக்ககூடிய இலக்கிய வகையாக இந்த நாவல் அமைந்திருக்கிறது என குறிப்பிடுகிறார். எஸ்.ராமகிருஷ்ணன் ஆக்கங்களைப் போல் தனிமொழி கூடிய படைப்பாக ஸீரோ டிகிரியைப் பார்க்கலாம். வடிவமற்ற வடிவம், கதையின் மையத்தை நிறுவாத போக்கு, பல வடிவங்கள் சங்கமிக்கும் கொலாஜ் வடிவமாக நாவல். கற்பனையற்ற விவரிப்பும், கலகம் எனும் பெயரில் மேலோட்டமான சாடல்களும் இந்த நாவலின் எதிர்மறைப்போக்காக இருந்தாலும் தமிழ் நாவலில் குறிப்பிடத்தக்கப் படைப்பு எனக் குறிப்பிடுகிறார்.